יעקב טסלר

יואל יעקב (יענקי) טסלר (נולד בכ"ז בסיוון תשל"ג, 27 ביוני 1973) הוא סגן שר התרבות והספורט וחבר הכנסת מטעם מפלגת אגודת ישראל בסיעת יהדות התורה. לפני כן כיהן כחבר מועצה בעיריית אשדוד ושימש כיועצו של סגן שר הבריאות חבר הכנסת יעקב ליצמן.

ביוגרפיה
נולד לחיה ולרב אפרים טסלר, שהיה ראש ישיבת ויז'ניץ בהר נוף. כילד התגורר בשכונת סנהדריה בירושלים. התחנך במוסדות ויז'ניץ ובישיבת טשעבין. לאחר נישואיו עבר להתגורר באשדוד.

את דרכו הציבורית החל כחבר במועצה הדתית מטעם אגודת ישראל, ובמקביל ניהל מיזמים של עיתון "המודיע". בשנת 2009 נבחר למועצת העיר אשדוד מטעם אגודת ישראל, תפקיד בו כיהן עד שנת 2019. החל משנת 2015 היה עוזרו של סגן שר הבריאות, יעקב ליצמן, איש אגודת ישראל אף הוא.

ב-31 בינואר 2019 החליט מרכז אגודת ישראל כי טסלר ייצג את חסידות ויז'ניץ ברשימת יהדות התורה לכנסת, במקום נציגה המכהן מנחם אליעזר מוזס. בהתאמה, בהרכב רשימת יהדות התורה לכנסות ה-21, ה-22 וה-23 הוצב במקום החמישי. הסיעה קיבלה 7–8 מנדטים והוא נכנס לכנסת.

ברשימת יהדות התורה לקראת הבחירות לכנסת ה-24 הוצב במקום השמיני, לאור קידום נציגי חסידות בעלז ודגל התורה ברשימה ונכנס לכנסת רק לאחר הפעלת החוק הנורווגי, אך עם הקמת ממשלת ישראל השלושים ושש, הסתיימה כהונתו. עם התפטרותו של יעקב ליצמן, טסלר חזר לכהן כחבר הכנסת.

לאחר הבחירות לכנסת ה-25 והקמת ממשלת ישראל השלושים ושבע מונה לתפקיד סגן שר התרבות .

ב-16 בפברואר 2023 פורסם בעיתון הארץ תחקיר של העיתונאיים יהושע בריינר וחיים לוינסון בו נטען כי טסלר היה מעורב מאחורי הקלעים בהסכם שתיקה במסגרתו שולם סכום כסף גדול לקורבן תקיפה מינית של אביו, הרב אפרים טסלר בעת שהיה ראש ישיבת 'דמשק אליעזר' לצעירים של חסידות ויז׳ניץ. טסלר הגיב כי לדברים אין שחר.

לקראת יום הזיכרון 2023 הודיעו משפחות שכולות בבאר-טוביה למשרד הביטחון ולמזכירות הממשלה כי אם סגן השר יעקב טסלר יגיע לבית העלמין ביישוב ביום הזיכרון - הם יסגרו את השערים בפניו, בעקבות כך ביטל טסלר את הגעתו לבית העלמין.

קישורים חיצוניים

הערות שוליים

פעילי אגודת ישראל
דירקטורים ישראלים
חברי מועצת העיר אשדוד
חסידי ויז'ניץ
בוגרי ישיבות ויז'ניץ
חברי הכנסת העשרים ואחת
חברי הכנסת העשרים ושתיים
חברי הכנסת העשרים ושלוש
חברי הכנסת העשרים וארבע
חברי הכנסת העשרים וחמש
חברי הכנסת העשרים וארבע: חברי כנסת מכהנים במסגרת החוק הנורווגי
חברי כנסת מטעם יהדות התורה
בוגרי ישיבת טשעבין
ירושלים: אישים
סגני שרים בממשלת ישראל
ישראלים שנולדו ב-1973